HSBC qed iħabbar li se jkun qed iħaffef il-proċess ta' installazzjoni tal-ATMs mgħammra bit-teknoloġija tal-vuċi biex b'hekk il-persuni neqsin mid-dawl ikunu jistgħu jużaw il-faċilitajiet bankarji awtomatizzati iktar faċilment. Din il-ġenerazzjoni l-ġdida ta' ATMs se tippermetti lill-klijenti li jbatu minn nuqqas ta' dawl jużaw l-ATM permezz ta' struzzjonijiet bil-vuċi meta jqabbdu earphone normali mal-ATM. Waqt dan il-proċess, l-iskrin tal-ATM jintefa biex ikun żgurat li jkun hemm sigurtà u privatezza għall-klijent. L-ATMs tal-HSBC li jitkellmu jinkludu servizzi ta' ġbid ta' flus, depożiti, tagħrif dwar il-bilanċ, u l-għażla li jinbidel il-PIN jew il-lingwa. Dan tħabbar waqt attività organizzata mill-HSBC għall-membri tal-Gozo Aid for the Visually Impaired, Torball Society of the Blind, Għaqda Maltija Persuni Neqsin mid-Dawl u Kummissjoni Nazzjonali Persuni B'Diżabbiltà (KNPD). Il-parteċipanti li attendew is-sessjoni kellhom l-opportunità li jiffamiljarizzaw ruħhom mat-Talking ATM u jesploraw il-faċilitajiet li din il-magna toffri. Michael Scerri, klijent nieqes mid-dawl li ilu mal-HSBC sa miż-żminijiet ta' Mid-Med Bank, qal: "Qabel ma kellna din il-faċilità, kull draba li nużaw ATM kienet battikata. Issa, permezz ta' din it-teknoloġija ġdida, inħossni fil-kontroll u ninsab kompletament konxju ta' x'qed jiġri waqt li qed nuża l-ATM." Waqt li kien qed jindirizza lil dawk preżenti, il-Kap Eżekuttiv ta' HSBC Bank Malta Andrew Beane qal: "L-HSBC Bank Malta impenjat li jibqa' jinvesti f'magni bħal dawn biex tkun aktar faċli għal kull klijent tagħna li jużahom. F'dan ir-rigward, iddeċidejna li nħaffu l-proċess tat-teknoloġija tal-vuċi fl-ATMs." Ritratt fuq: Joseph Stafrace, klijent ta' HSBC li għandu vista limitata, flimkien mal-kelb gwida tiegħu, qed juża Talking ATM tal-bank fil-preżenza ta' Gordon Gilford u l-Kap Eżekuttiv Andrew Beane